7 POSĖDIS

**SPRENDIMAS**

**DĖL ZAPYŠKIO ŠV. JONO KRIKŠTYTOJO BAŽNYČIOS IR JOS PRIEIGŲ LANKYMO TAISYKLIŲ PATVIRTINIMO**

2021 m. gegužės 27 d. Nr. TS-205

Kaunas

Vadovaudamasi Lietuvos Respublikos vietos savivaldos įstatymo 6 straipsnio 26 punktu, 16 straipsnio 2 dalies 36 punktu, atsižvelgdama į Kauno rajono savivaldybės ir Kauno rajono Ežerėlio kultūros centro 2020 m. gegužės 25 d. susitarimą Nr. S-534 ,,Dėl turto naudojimo“, Kauno rajono savivaldybės taryba n u s p r e n d ž i a:

Patvirtinti Zapyškio Šv. Jono Krikštytojo bažnyčios ir jos prieigų lankymo taisykles (pridedama).

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2021 m. gegužės 27 d. sprendimu Nr. TS-205

**ZAPYŠKIO ŠV. JONO KRIKŠTYTOJO BAŽNYČIOS IR JOS PRIEIGŲ LANKYMO TAISYKLĖS**

**I SKYRIUS**

**BENDROSIOS NUOSTATOS**

1. Zapyškio Šv. Jono Krikštytojo bažnyčia (toliau – Bažnyčia) ir jos prieigos, esančios Muziejaus g. 1, Zapyškis, Zapyškio sen., Kauno r., yra atviros plačiajai visuomenei. Bažnyčios ir jos prieigų lankymo tvarką reglamentuoja Kauno rajono savivaldybės tarybos sprendimai, Kauno rajono Ežerėlio kultūros centro (toliau – Kultūros centras) direktoriaus įsakymai bei šios taisyklės.

2. Bažnyčios ir jos prieigų lankymo taisyklės (toliau – Taisyklės) nustato Bažnyčios ir jos prieigų lankytojų teises ir pareigas, atsakomybės ribas.

3. Asmenys, besilankantys Bažnyčios prieigose, privalo laikytis Lietuvos Respublikos aplinkos apsaugos, Nekilnojamųjų kultūros vertybių apsaugos ir kitų Lietuvos Respublikos įstatymų bei teisės aktų, reglamentuojančių tvarką viešose vietose reikalavimų, Kultūros centro vidaus tvarkos taisyklių bei šių Taisyklių reikalavimų.

**II SKYRIUS**

**BAŽNYČIOS IR JOS PRIEIGŲ LANKYTOJŲ TEISĖS IR PAREIGOS**

4. Lankytojai turi teisę:

4.1. lankytis Bažnyčioje ir jos prieigose;

4.2. statyti transporto priemones tam tikslui įrengtose automobilių stovėjimo aikštelėse;

4.3. fotografuoti ir filmuoti, jei fotografijos ir vaizdo įrašai bus naudojami asmeniniams tikslams, komerciniais tikslais – turint Kultūros centro leidimą;

4.4. naudotis kultūrinėmis paslaugomis.

5. Lankytojai privalo:

5.1. saugoti aplinką, gamtos bei kultūros paveldo teritorinius kompleksus ir objektus (vertybes), tausoti gamtos išteklius;

5.2. nepažeisti kitų gamtos išteklių naudotojų teisių bei interesų;

5.3. tinkamai naudotis ir palikti sutvarkytas Bažnyčios prieigas jomis pasinaudojus;

5.4. apie pastebėtus gamtos ar kultūros paveldo objektų niokojimo atvejus ir kitus pažeidimus, atsižvelgiant į pažeidimo pobūdį, pranešti policijai, aplinkos apsaugos inspekcijai, Kauno rajono savivaldybės administracijos Viešosios tvarkos skyriui ar Kultūros centro direktoriui;

5.5. vykdyti teisėtus įgaliotų Kultūros centro darbuotojų reikalavimus, netrukdyti jų darbo;

5.6. vaikus iki 14 metų privalo lydėti tėvai ar kiti pilnamečiai asmenys, kurie turi užtikrinti vaikų saugumą (ypač prie Bažnyčios esančių šlaitų, Nemuno prieplaukos ar veikiančių mechanizmų) ir tinkamą jų elgesį;

5.7. laikytis tvarkos ir švaros reikalavimų;

5.8. surinkti ir išmesti šunų ekskrementus į jiems skirtą dėžę;

5.9. Bažnyčios viduje laikytis rimties.

**III SKYRIUS**

**BAŽNYČIOS IR JOS PRIEIGŲ LANKYTOJAMS DRAUDŽIAMA VEIKLA**

6. Lankytojams draudžiama:

6.1. lankytis Bažnyčios prieigose, jei pažymėta perspėjančiais ženklais (apie vykdomus pavojingus ar galinčius pakenkti lankytojų sveikatai darbus, ar vykstančius uždarus renginius);

6.2. palikti vaikus Bažnyčios prieigose be suaugusiųjų priežiūros;

6.3. kurti laužus tam tikslui neskirtose vietose, statyti palapines, nakvoti kemperiuose automobilių stovėjimo aikštelėje;

6.4. naikinti ir žaloti gamtos ir kultūros paveldo objektus (vertybes);

6.5. gadinti, naikinti ar savavališkai perkelti rekreacinius įrenginius, informacines rodykles, įspėjamuosius ženklus, stendus ir kitus infrastruktūros elementus į kitas vietas;

6.6. kirsti, naikinti, žaloti medžius ar krūmus, skinti žiedus, uogas, lapus ir šakeles;

6.7. triukšmauti, garsiai leisti muziką ar kitaip trukdyti Bažnyčios ir jos prieigų lankytojų poilsį;

6.8. kelti pavojų kitų asmenų saugumui;

6.9. vedžioti šunis Bažnyčios šventoriaus ir betono danga padengtoje teritorijoje;

6.10. važinėti automobiliais Bažnyčios prieigose (išskyrus atvejus, kai tam duotas specialus ar vienkartinis Kultūros centro leidimas renginiams ar vykdomiems darbams aptarnauti);

6.11. šiukšlinti aplinką, teršti vandens telkinius;

6.12. užkasti šiukšles ir atliekas;

6.13. deginti sausą žolę, nukritusius medžių lapus, buitines atliekas;

6.14. ardyti, gadinti šlaitus ar kitaip skatinti žemės paviršiaus eroziją;

6.15. savavališkai įrengti sūpuokles, kitus poilsiui ar sportui reikalingus įrenginius;

6.16. važinėti dviračiais, motoriniais dviračiais (elektriniais paspirtukais ir pan.), jeigu nėra tam skirtų dviračių takų;

6.17. vaikščioti, stovėti, sėdėti ar slėptis (nuo nepalankių klimato sąlygų) po didesniais medžiais pučiant stipriam vėjui (8 balų ir daugiau);

6.18. stovėti ir statyti automobilius Bažnyčios prieigose;

6.19. palikti automobilius arčiau nei 15 m nuo vandens telkinio;

6.20. organizuoti renginius, ekskursijas, nesuderinus su Kultūros centru;

6.21. liesti eksponatus ir gadinti Bažnyčios inventorių;

6.22. gadinti fasado ir vidaus sienas;

6.23. lankytis asmenims, apsvaigusiems nuo alkoholio, narkotinių ar psichotropinių medžiagų.

**IV SKYRIUS**

**ATSAKOMYBĖ UŽ ŠIŲ TAISYKLIŲ PAŽEIDIMĄ**

7. Taisyklių laikymosi kontrolę vykdo Kultūros centro darbuotojai ir Lietuvos Respublikos įstatymais ir kitų teisės aktų įgalioti atsakingų institucijų pareigūnai.

8. Asmenys, pažeidę šių Taisyklių reikalavimus, atsako Lietuvos Respublikos įstatymų ir kitų teisės aktų nustatyta tvarka.

9. Asmenys, padarę žalą Bažnyčiai ar šalia jos esančioms vertybėms, atlygina žalą Lietuvos Respublikos teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

10. Taisyklės gali būti keičiamos ar pripažįstamos netekusiomis galios Savivaldybės tarybos sprendimu.

–––––––––––––––––––––––––––––––––